Mateo
27 Ilyo bwacele, intungulushi sha bashimapepo shonse na bakalamba ba bantu balikumene ku kulanshanya pali Yesu pa kuti bamwipaye.+ 2 Kabili ilyo bamukakile, balimusendele no kumutwala ku mulashi Pilato.+
3 Nomba Yuda, uwamufutwike, ilyo amwene ukuti bamupingula ukufwa, alilangulwike no kubwesesha indalama sha silfere amakumi yatatu (30)+ ku ntungulushi sha bashimapepo na bakalamba, 4 no kutila: “Nalibembwike pa kufutuka umuntu uwalungama.”*+ Na bo batile: “Bushe mulandu wesu? Uyo mulandu obe we mwine!”+ 5 Na o apoosele indalama sha silfere mwi tempele no kuyaikulika.+ 6 Lelo intungulushi sha bashimapepo shabuulile indalama sha silfere no kusosa ati: “Tacasuminishiwa ukupoosa ishi ndalama mu cipao ca mushilo, pantu ni ndalama sha mulopa.” 7 Ilyo balanshenye, bashitilemo impanga ya kwa nakabumba iya kushiikamo abeni. 8 E ico ilya mpanga baita ati “Impanga ya Mulopa”+ ukufika na lelo. 9 E lyo fyafikilishiwe ifyo kasesema Yeremia alandile ati: “Kabili babuulile ne ndalama sha silfere amakumi yatatu (30),+ umutengo uo abana ba kwa Israele bamo basumine ukumushitishishapo, 10 kabili bashipeele pa mpanga ya kwa nakabumba,+ ifyo Yehova anjebele.”
11 Yesu nomba aiminine pa ntanshi ya mulashi; no mulashi amwipwishe ati: “Bushe uli mfumu ya baYuda?”+ Na o Yesu ayaswike ati: “Nausosa we mwine.”+ 12 Lelo, ilyo balemupeela umulandu+ ku ntungulushi sha bashimapepo na bakalamba, tayaswike nangu cimo.+ 13 E lyo Pilato atile kuli ena: “Bushe tauleumfwa ifintu ubwingi ifyo balekushinina?”+ 14 Lelo tamwaswike nangu cimo, ica kuti uyu umulashi alipapile nga nshi.+
15 Awe pali uyu mutebeto, umulashi alekakwila ibumba umufungwa umo uo abene balefwaya.+ 16 Pali iyo nshita kwali umufungwa baleita ati Baraba uo baikete.+ 17 E ico ilyo balongene pamo Pilato abebele ati: “Nani mulefwaya ukuti imukakwile, Baraba nelyo Yesu uo batila Kristu?”+ 18 Pantu alishibe ukuti ni pa mulandu wa mufimbila+ bamutwaliile kuli ena.+ 19 Kabili ilyo ali pa cipuna ca bupingushi, umukashi wakwe alaishe amashiwi ati: “Muleke uyo muntu umulungami,+ pantu lelo nacicula nga nshi mu ciloto+ pa mulandu wakwe.” 20 Lelo intungulushi sha bashimapepo na bakalamba banashishe amabumba ukuti balombe Baraba,+ no kuti baleke Yesu bamwipaye. 21 E lyo umulashi abepwishe ati: “Bushe nani pali aba babili mulefwaya ukuti imukakwile?” Na bo batile: “Baraba.”+ 22 Pilato abebele ati: “Nomba ndecita shani no yu Yesu uo batila Kristu?” Bonse batile: “Napoopelwe!”+ 23 Na o atile: “Nga kanshi cinshi alufyenye?” Na bo e lyo bacililemo ukubilikisha abati: “Napoopelwe!”+
24 Nomba ilyo Pilato amwene ukuti tacalemwafwa kantu, kabili kwaba icimfulunganya, abuulile amenshi+ no kusamba ku minwe pa menso ye bumba, no kusosa ati: “Ndi wa kaele ku mulopa wa muntu uyu. Muleimwena mwe bene.” 25 Lelo abantu bonse bayaswike abati: “Umulopa wakwe ube pali ifwe na pa bana besu.”+ 26 E lyo abakakwilile Baraba, lelo asosele ukuti Yesu afopaulwe+ e lyo abapeele pa kuti bayemupoopela pa cimuti.+
27 Awe abashilika ba mulashi batwele Yesu mwi sano lya mulashi no kulonganya ibumba lyonse ilya bashilika no kumushinguluka.+ 28 Kabili ilyo bamufuulile, bamufwikile insalu iyakashika ce,+ 29 kabili bapangile icisote ca myunga no kumufwika ku mutwe no kumufumbatika itete ku kuboko kwa ku kulyo. Kabili ilyo bamufukamine, balemupumya,+ abati: “Mwapoleni, mwe Mfumu ya baYuda!”+ 30 Kabili bamufwishile amate,+ babuulile ne tete, balamuuma na pa mutwe. 31 Awe ilyo balekele ukumupumya+ bamufuulile insalu no kumufwika ifya kufwala fyakwe no kumutwala mu kupoopelwa.+
32 Lelo ilyo balefuma, abashilika basangile umwina Kurene uo baleita ati Simone.+ Bapatikishe uyu muntu ukuti asende icimuti ca kwa Yesu. 33 Kabili ilyo bafikile pa ncende iyo baleita ati Golgota,+ e mu kutila, Pa Cipanga, 34 bapeele Yesu umwangashi uo basakenyemo ifyalula+ ukuti anwe; lelo ilyo aumfwile ifyo waleumfwika, alikeene ukunwa.+ 35 Ilyo bamupoopele,+ bayakene ifya kufwala+ fyakwe ukupitila mu kupendula,+ 36 kabili baikele kulya kwine balemulinda. 37 Kabili babikile icipampa lwa pa muulu wa mutwe wakwe apo balembele umulandu bamupeele uwa kuti: “Uyu ni Yesu, Imfumu ya baYuda.”+
38 Awe bakobeke ne fipondo fibili pa fimuti, cimo ku kulyo kwakwe na cimbi ku kuso kwakwe.+ 39 Awe abapita nshila batendeke ukulamusaalula,+ kabili balepukunya+ ne mitwe 40 abati: “We wingabongolola itempele+ no kulikuula mu nshiku shitatu, kanshi ipusushe we mwine! Nga uli mwana wa kwa Lesa, ika pa cimuti!”+ 41 Ne ntungulushi sha bashimapepo na bakalemba na bakalamba na bo balamupumya abati:+ 42 “Aalepususha bambi; nomba afilwa ukuipususha umwine! Ni mfumu+ ya kwa Israele, naekile nomba pa cimuti, e lyo twalamusumina.+ 43 Alicetekela Lesa; lekeni amupokolole+ nomba nga alimutemwa, pantu atile, ‘Ndi Mwana wa kwa Lesa.’”+ 44 Ne fipondo ifyo bakobeke pamo nankwe na fyo fine fyalamusaalula.+
45 Ukufuma pe awala lyalenga mutanda (6) imfifi yakupile+ calo conse, ukufika na pe awala lyalenga pabula (9).*+ 46 Ilyo cali nalimo iawala lyalenga pabula (9), Yesu abilikishe ishiwi ilikalamba ati: “Eli, Eli, lama sabaktani?” e kutila, “Lesa wandi, Lesa wandi, cinshi mwandekelesesha?”+ 47 Ilyo baumfwile ifi, bamo abaimininepo balalanda abati: “Uyu muntu aleita Eliya.”+ 48 Awe ilyo line umo pali bena alibutwike no kuyabuula umwepu, autumpika mu mwangashi wakantuka+ no ku-ubika kwi tete, alamupeela ukuti anwe.+ 49 Lelo bambi batile: “Muleke! Lekeni tumone nga Eliya kuti aisa ku kumupususha.”+ [[Umuntu umbi abuulile ifumo no kumulasa mu lubafu, kabili umulopa na menshi fyalifumine.]]+ 50 Yesu na kabili abilikishe ishiwi ilikalamba, no kuleka umweo.+
51 Kabili, moneni! insalu+ ya kucingilako iya mwi tempele yalepwike pa kati, ukufuma pa muulu ukufika pa nshi,+ ne sonde lyalitenkene, ne fimabwe fyalilepwike.+ 52 Ne nshiishi shaliiswike ne mibili iingi iya ba mushilo iyaleele yalishukwike, 53 kabili yamoneke ku bantu abengi (na bantu abafumine ku nshiishi pa numa ya kwima kwakwe ku bafwa baingile mu musumba wa mushilo).+ 54 Lelo umukalamba wa bashilika na bali nankwe abalelinda Yesu, ilyo bamwene icinkukuma ne fyalecitika, balitiinine nga nshi, no kutila: “Cine cine uyu ali Mwana wa kwa Lesa.”+
55 Kabili kwali na banakashi abengi abaletamba akatalamukila,+ abakonkele Yesu ukufuma ku Galili ku kumubombela utumilimo tumo tumo;+ 56 pali aba pali Maria umwina Magadala, na Maria nyina wa kwa Yakobo na Yose, na nyina wa bana ba kwa Sebede.+
57 Nomba icungulo, kwaishile umukankaala wa ku Arimatea, uo baleita ati Yosefe, na o asangwike umusambi wa kwa Yesu.+ 58 Uyu muntu aile kuli Pilato no kulomba umubili wa kwa Yesu.+ Pilato na o asosele ukuti bamupeele.+ 59 Awe Yosefe abuulile umubili, no ku-upomba mu nsalu isuma iya busaka,+ 60 no ku-ubika mu nshiishi+ yakwe iipya, iyo aimbile mu cilibwe. Kabili pa numa ya kukunkulushishapo ilibwe ilikalamba pa mwinshi wa nshiishi, alifumineko.+ 61 Lelo Maria umwina Magadala na Maria umbi bali kulya kwine, baikele apalungatene ne nshiishi.+
62 Ubushiku bwakonkelepo, pa numa fye ya Bushiku bwa Kupekanya,+ intungulushi sha bashimapepo na baFarise balongene pamo pa ntanshi ya kwa Pilato, 63 no kulanda abati: “Mukwai, natwibukisha ukuti ulya kabepa ilyo ali uwa mweo asosele ati, ‘Ilyo pakapita inshiku shitatu,+ nkabuuka.’64 E ico ebeni aba kuyalonda ku nindi mpaka no bushiku bwalenga shitatu, pa kuti abasambi bakwe tabeshilemwiba+ no kweba abantu ati, ‘Nabuuka ku bafwa!’ kabili ubu bufi bwa kulekelesha bukabipa ukucila no bwa ntanshi.” 65 Pilato atile kuli bena: “Mwalikwata aba kulonda.+ Kalondeni ukulingana ne fyo mwaishiba.” 66 E ico baliile, kabili bailelinda inshiishi, bacingileko ilibwe,+ no kubikako aba kulonda.
ayr_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn